PMIndiaData/PMIndiaSum huggingface dataset:
भारत और जापान के बीच औद्योगिक सम्‍पत्ति के क्षेत्र में सहयोग के ज्ञापन पर हस्‍ताक्षर की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज औद्योगिक नीति और संवर्द्धन विभाग (डीआईपीपी) और जापान के आर्थिक, व्‍यापार और उद्योग मंत्रालय के जापान पेटेंट ऑफिस (जेपीओ) के बीच सहयोग के ज्ञापन पर हस्‍ताक्षर करने की मंजूरी दे दी। इसका उद्देश्‍य औद्योगिक सम्‍पत्ति के क्षेत्र में द्विपक्षीय सहयोग कायम करना है जिसमें क्षमता निर्माण, मानव संसाधन विकास और जागरूकता पैदा करने पर विशेष जोर दिया गया है। इसके तहत सहयोग परियोजनाओं और गतिविधियों को मिलाकर एक द्विवार्षिक कार्य योजना को लागू किया जाएगा, लेकिन इन क्षेत्रों में ऐसा नहीं किया जाएगा:- • आईपी संरक्षण व्‍यवस्‍था और कार्य प्रणाली में सूचना का आदान-प्रदान। • परीक्षक आदान-प्रदान कार्यक्रम के इस्‍तेमाल सहित परीक्षा के क्षेत्र में सहयोग। • पेटेंट सहयोग संधि की योजना में सहयोग। • आईपी बुनियादी ढांचे के विकास में सहायता। • आईटी बुनियादी ढांचे के इस्‍तेमाल में क्षमता निर्माण। • आम जनता के लिए सूचना प्रावधान और जागरूकता निर्माण।
प्रधानमंत्री ने विश्व मुक्केबाजी चैंपियनशिप की चैंपियन महिला मुक्केबाजों से मुलाकात की

प्रधानमंत्री श्री नरेन्द्र मोदी ने आज विश्व मुक्केबाजी चैंपियनशिप की चैंपियन महिला मुक्केबाज निकहत जरीन, मनीषा मौन और परवीन हुड्डा से मुलाकात की। प्रधानमंत्री ने एक ट्वीट में कहा: "मुक्केबाज निकहत जरीन, मनीषा मौन और परवीन हुड्डा से मिलकर खुशी हुई जिन्होंने महिला विश्व मुक्केबाजी चैंपियनशिप में भारत को गौरवान्वित किया। हमने उनके जीवन यात्रा पर उत्कृष्ट बातचीत की, जिसमें खेल के प्रति जुनून और जीवन के अन्य पहलु शामिल है। भविष्य में उनके प्रयासों के लिए शुभकामनाएं।" एमजी/ एमए/ एसकेएस
प्रधानमंत्री ने जीसैट – 16 की कामयाबी के लिए वैज्ञानिकों की सराहना की

प्रधानमंत्री श्री नरेंद्र मोदी ने जीसैट – 16 की कामयाबी के लिए वैज्ञानिकों की सराहना की है। प्रधानमंत्री ने अपने संदेश में कहा, “जीसैट- 16 की सफलता के लिए हमारे वैज्ञानिकों की सराहना। संचार उपग्रह हमारे अंतरिक्ष कार्यक्रम के लिए प्रमुख परिसंपत्ति बनेगा।” इससे पहले, इसरो ने घोषणा की थी कि सफल प्रक्षेपण के बाद जीसैट – 16 अच्छी दशा में है। हासन में इसरो की मास्टर नियंत्रण फैसिलिटी ने उपग्रह का नियंत्रण अपने हाथों में ले लिया है।
प्रधानमंत्री नई दिल्ली में अपने आवास पर सिख शिष्टमंडल की अगवानी करेंगे

प्रधानमंत्री श्री नरेन्द्र मोदी अपने नई दिल्ली में अपने आवास पर एक सिख शिष्टमंडल की अगवानी करेंगे। श्री मोदी आज सायं 05:30 पर उपस्थितजनों को सम्बोधित भी करेंगे। एक ट्वीट में प्रधानमंत्री ने कहा हैः “आज शाम, मैं अपने आवास पर एक सिख शिष्टमंडल की मेजबानी करूंगा। शिष्टमंडल में जीवन के विभिन्न वर्गों के लोग सम्मिलित होंगे। मैं लगभग 5:30 बजे उपस्थितजनों को सम्बोधित भी करूंगा। जरूर देखें…..”
मंत्रिमंडल ने दोहरे कराधान से बचाव एवं राजकोषीय अपवंचन की रोकथाम के लिए भारत और साइप्रस के बीच समझौते और प्रोटोकॉल को मंजूरी दी

भारत ने कर चोरी, ‘राउंड ट्रिपिंग’ एवं ‘आधार क्षरण/लाभ स्थानांतरण’ के खिलाफ लड़ाई में आज एक और बड़ा कदम उठाया। प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने आय पर कर के संदर्भ में दोहरे कराधान से बचाव एवं राजकोषीय अपवंचन की रोकथाम के लिए भारत और साइप्रस के बीच समझौते पर हस्ताक्षर और प्रोटोकॉल के लिए अपनी मंजूरी दे दी। मॉरिशस के साथ दोहरे कराधान से बचाव समझौते में हालिया संशोधन के बाद यह कदम उठाया गया है। मॉरिशस के मामले में, साइप्रस के साथ संधि के तहत पूंजीगत लाभ पर निवास आधारित कराधान प्रदान प्रदान किया गया था। संधि में संशोधन जिसे अब मंत्रिमंडल द्वारा मंजूरी मिल गई है, के अनुसार साइप्रस की संस्थाओं के पूंजीगत लाभ पर कराधान भारत में होगा जो दोहरी कर राहत के अधीन होगा। दूसरे शब्दों में, भारत के पास देश में अर्जित पूंजीगत लाभ पर कर लगाने का अधिकार होगा। निवास आधारित कराधान के लिए पूर्व संधि के प्रावधानों से वित्तीय एवं वास्तविक निवेश प्रवाह के विरूपण को बढ़ावा मिल रहा था क्योंकि निवेश के वास्तविक मूल देश में कृत्रिम मोड़ के जरिये कराधान से बचने की कोशिश की जाती थी। मॉरिशस के मामले में यह संशोधन ऐसी गतिविधियों पर रोक लगाएगा। इसी तरह के बदलावों के लिए सिंगापुर के साथ भी बातचीत चल रही है।
प्रधानमंत्री ने पंडित मदनमोहन मालवीय को उनकी जयंती पर श्रद्धांजलि अर्पित की

प्रधानमंत्री श्री नरेन्‍द्र मोदी ने पंडित मदनमोहन मालवीय को उनकी जयंती पर श्रद्धांजलि अर्पित की है। अपने संदेश में प्रधानमंत्री ने कहा, ‘हम महामना की जयंती पर उन्‍हें याद करते हैं। उन्‍होंने हमारे स्‍वाधीनता आंदोलन और शिक्षा के क्षेत्र में सतत योगदान किया ।’
प्रधानमंत्री 750 मेगावाट की रीवा सौर परियोजना को राष्ट्र को समर्पित करेंगे

रीवा परियोजना सालाना लगभग 15 लाख टन कार्बन डायऑक्साइड (CO2) के बराबर कार्बन उत्सर्जन को कम करेगी प्रधानमंत्री श्री नरेन्द्र मोदी 10 जुलाई,2020 को मध्य प्रदेश के रीवा में स्थापित 750 मेगावाट की सौर परियोजना राष्ट्र को समर्पित करेंगे। इस परियोजना में एक सौर पार्क (कुल क्षेत्रफल 1500 हेक्टेयर) के अंदर स्थित 500 हेक्टेयर भूमि पर 250-250 मेगावाट की तीन सौर उत्पादन इकाइयां शामिल हैं। इस सौर पार्क को रीवा अल्ट्रा मेगा सोलर लिमिटेड (आरयूएमएसएल) ने विकसित किया है जो मध्य प्रदेश उर्जाविकास निगम लिमिटेड (एमपीयूवीएन) और केंद्रीय सार्वजनिक क्षेत्र की ईकाई सोलर एनर्जी कॉर्पोरेशन ऑफ इंडिया (एसईसीआई) की संयुक्त उद्यम कंपनी है। इस सौर पार्क के विकास के लिए आरयूएमएसएल को 138 करोड़ रुपये की केंद्रीय वित्तीय मदद प्रदान की गई है। पार्क के विकसित हो जाने के बाद,रीवा अल्ट्रा मेगा सोलर लिमिटेड (आरयूएमएसएल) ने पार्क के अंदर 250 मेगावाट की तीन सौर उत्पादन इकाइयों का निर्माण करने के लिए रिवर्स ऑक्शन केमाध्यम सेमहिंद्रा रिन्यूएबल्स प्राइवेट लिमिटेड,एसीएमई जयपुर सोलर पावर प्राइवेट लिमिटेड, और आरिन्सन क्लीन एनर्जी प्राइवेट लिमिटेड का चयन किया था। रीवा सौर परियोजना उन उत्कृष्ट परिणामों का एक उदाहरण है जिन्हें केंद्र और राज्य सरकारों के बीच तालमेल होने पर हासिल किया जा सकता है। रीवा सौर परियोजना ग्रिड समता अवरोध को तोड़ने वाली देश की पहली सौर परियोजना थी। वर्ष 2017 की शुरूआत में उस समय की मौजूदा सौर परियोजना की लगभग 4.50 रुपये / यूनिट की दर की तुलना में रीवा परियोजना ने 15 वर्षों तक 0.05 रुपये /यूनिट की वृद्धि के साथ पहले साल 2.97 रुपये /यूनिट और 25 साल की अवधि के लिए3.30 रुपये /यूनिट की स्तरीय दर के साथ ऐतिहासिक परिणाम प्राप्त किए। यह परियोजना सालाना लगभग 15 लाख टन कार्बन डाय ऑक्साइड (CO2) के बराबर कार्बन उत्सर्जन को कम करेगी। रीवा परियोजना को भारत और विदेशों में इसकी ठोस परियोजना संरचना और नवाचारों के लिए जाना जाता है। एमएनआरई द्वारा बिजली डेवलपर्स के जोखिम को कम करने के लिए इसके भुगतान सुरक्षा तंत्र को अन्य राज्यों के लिए एक मॉडल के रूप में अनुशंसित किया गया है। नवाचार और उत्कृष्टता के लिए इसे वर्ल्ड बैंक ग्रुप प्रेसिडेंट अवॉर्ड भी मिला है। यही नहीं, इसे प्रधानमंत्री की‘अ बुक ऑफ इनोवेशन: न्यू बिगनिंग्स’पुस्तक में भी शामिल किया गया है। यह परियोजना राज्य के बाहर एक संस्थागत ग्राहक को आपूर्ति करने वाली पहली अक्षय ऊर्जा परियोजना भी है। अर्थात, यह दिल्ली मेट्रो को अपनी कुल उत्पादन का 24 प्रतिशतबिजली देगी जबकि शेष 76 प्रतिशतबिजली मध्य प्रदेश के राज्य बिजली वितरण कंपनियों (डिस्कॉम) को आपूर्ति की जाएगी। रीवा परियोजना 100 गीगा वाट (जीडब्ल्यू) की सौर स्थापित क्षमता के साथ 2022 तक 175 गीगा वाट (जीडब्ल्यू) की स्थापित अक्षय ऊर्जा क्षमता के लक्ष्य को प्राप्त करने की भारत की प्रतिबद्धता का उदाहरण भी है।
प्रधानमंत्री ने झाबुआ में सिलेंडर विस्‍फोट में मारे गए लोगों के प्रति संवेदना प्रकट की

प्रधानमंत्री श्री नरेन्‍द्र मोदी ने झाबुआ में सिलेंडर विस्‍फोट के कारण मारे गए लोगों के प्रति संवेदना व्‍यक्‍त की है। प्रधानमंत्री ने कहा, “झाबुआ में सिलेंडर विस्‍फोट के कारण मारे गए लोगों के बारे में जानकर अत्‍यंत दु:ख पहुंचा हैं। मृतकों के परिजनों को मेरी हार्दिक संवेदनाएं। मैं घायलों के शीघ्र स्‍वास्‍थ्‍य लाभ की कामना करता हूं। मध्‍य प्रदेश सरकार गंभीरता से स्थिति पर नजर रखे हुए है।”
जलवायु महत्वाकांक्षी शिखर सम्मेलन में प्रधानमंत्री का संबोधन

महामहिम, यह शिखर सम्मेलन पेरिस समझौते की पांचवीं वर्षगांठ पर आयोजित हो रहा है, जो जलवायु परिवर्तन के खिलाफ हमारी लड़ाई में सबसे महत्वाकांक्षी कदम है। आज, जैसा कि हम अपनी नजरें और ऊपर करना चाह रहे हैं, तो हमें अतीत की ओर से भी अपनी दृष्टि को ओझल नहीं करना चाहिए। हमें न केवल अपनी महत्वाकांक्षाओं पर दोबारा विचार करना चाहिए बल्कि पहले से निर्धारित लक्ष्यों के संबंध में अपनी उपलब्धियों की भी समीक्षा करनी चाहिए। तभी हमारी आने वाली पीढ़ियों के लिए हमारी आवाजें विश्वसनीय हो सकती हैं। महामहिम, मुझे विनम्रतापूर्वक आपसे यह साझा करना है कि भारत न केवल पेरिस समझौते के अपने लक्ष्यों को प्राप्त करने के लिए सही दिशा में है, बल्कि वह अपेक्षाओं से अधिक उन्हें पार करने की राह में है। हमने 2005 के स्तर पर अपनी उत्सर्जन तीव्रता को 21 प्रतिशत तक कम कर दिया है। हमारी सौर क्षमता 2014 में 2.63 गीगावाट से बढ़कर 2020 में 36 गीगावाट हो गई है। भारत दुनिया में चौथी सबसे बड़ी नवीकरणीय ऊर्जा क्षमता वाला देश है। यह 2022 से पहले 175 गीगावाट तक पहुंच जाएगी। और, हमारे पास अब एक और महत्वाकांक्षी लक्ष्य है- 2030 तक 450 गीगावाट की नवीकरणीय ऊर्जा क्षमता। हम अपने वनआच्छादित क्षेत्रों का विस्तार करने और जैवविविधता की रक्षा करने में सफल रहे हैं। और वैश्विक मंच पर भारत दो प्रमुख पहलों में अग्रणी रहा है: अंतरराष्ट्रीय सौर गठबंधन, और आपदा प्रतिरोधी अवसंरचना गठबंधन महामहिम, 2047 में, भारत एक आधुनिक, स्वतंत्र राष्ट्र के तौर पर 100 वर्ष पूरे होने का जश्न मनाएगा। इस ग्रह के अपने सभी साथी निवासियों के लिए मैं आज एक महत्वपूर्ण संकल्प व्यक्त करना चाहता हूं। 100 साल का भारत न केवल अपने लक्ष्यों को पूरा करेगा, बल्कि आपकी अपेक्षाओं से भी आगेनिकलेगा। धन्यवाद।
कैबिनेट ने भूमि सीमा पार करने के संबंध में भारत और म्‍यांमार के बीच समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भूमि सीमा पार करने के संबंध में भारत और म्‍यांमार के बीच समझौते को मंजूरी दे दी है। इस समझौते से दोनों देशों के सीमावर्ती क्षेत्रों में आमतौर पर रह रहे लोगों की मुक्‍त आवाजाही से संबंधित मौजूदा अधिकारों के नियमन एवं उनमें सामंजस्‍य बैठाने में सहूलियत होगी। इससे वैध पासपोर्टों और वीजा के आधार पर लोगों की आवाजाही में भी सहूलियत होगी जिससे दोनों देशों के बीच आर्थिक एवं सामाजिक जुड़ाव बढ़ेगा। इस समझौते के तहत भारत–म्‍यांमार सीमा के पार लोगों की आवाजाही के लिए समुचित व्‍यवस्‍था की गई है। इससे भारत के पूर्वोत्‍तर राज्‍यों के लोगों और म्‍यांमार की आम जनता के बीच संपर्क या कनेक्टिविटी सुनिश्चित करने और आपसी मेलजोल बढ़ाने में मदद मिलने की आशा है। इस समझौते से पूर्वोत्‍तर भारत की अर्थव्‍यवस्‍था के विकास को नई गति मिलेगी और इसके साथ ही भारत को म्‍यांमार के साथ अपने भौगोलिक संपर्कों का लाभ उठाने में भी मदद मिलेगी जिससे आपसी व्‍यापार बढ़ेगा तथा दोनों देशों के लोगों के बीच आपसी रिश्‍ते मजबूत होंगे। इस समझौते से सीमावर्ती क्षेत्रों में रहने वाले मुख्‍यत: उन जनजातीय समुदायों के पारंपरिक अधिकारों की रक्षा होगी जो भूमि सीमा के पार मुक्‍त आवाजाही के अभ्‍यस्‍त हैं।
प्रधानमंत्री ने बांग्लादेश के लोगों को उनके स्वतंत्रता दिवस पर बधाई दी

प्रधानमंत्री श्री नरेंद्र मोदी ने बांग्लादेश के लोगों को उनके स्वतंत्रता दिवस पर बधाई दी है। “ভারতের স্থায়ী এবং গুরুত্বপূর্ণ বন্ধু বাংলাদেশের জনগণকে জানাই স্বাধীনতা দিবসের শুভেচ্ছা। प्रधानमंत्री ने कहा है- बांग्लादेश के लोगों को उनके स्वतंत्रता दिवस की बधाई। भारत के लिए बांग्लादेश चिरस्थायी और महत्वपूर्ण दोस्त है।
पीएम ने परम पावन डॉ. श्री श्री श्री शिवकुमार स्वामीगलु को उनकी जयंती पर नमन किया

प्रधानमंत्री श्री नरेंद्र मोदी ने परम पावन डॉ. श्री श्री श्री शिवकुमार स्वामीगलु को उनकी जयंती पर नमन किया। प्रधानमंत्री ने एक ट्वीट में कहा, "मैं परम पावन डॉ. श्री श्री श्री शिवकुमार स्वामीगलु को उनकी जयंती पर नमन करता हूं। समाज की सेवा और गरीबों की देखभाल के उनके असंख्य प्रयासों को व्यापक रूप से याद किया जाता है। हम उनके महान विचारों और प्रेरणा से गहराई से जुड़े हैं।
प्रधानमंत्री ने यूएनआईटीएआर का आभार व्यक्त किया

प्रधानमंत्री श्री नरेन्द्र मोदी ने संयुक्त राष्ट्र के इंस्टीट्यूट फॉर ट्रेनिंग एंड रिसर्च (यूएनआईटीएआर) का आभार व्यक्त किया है। यूएनआईटीएआर ने गैर-संचारी रोगों से होने वाली असामयिक मौतों में कमी लाने की दिशा में भारत द्वारा की गई प्रगति की प्रशंसा की है। एक ट्वीट में प्रधानमंत्री ने कहा, “भारत गैर-संचारी रोगों की रोकथाम और स्वास्थ्य को लेकर किए जाने वाली पहलों के मामले में अग्रिम पंक्ति में है। यूएनआईटीएआर का आभारी हूं कि उसने भारत के प्रयासों की सराहना की। हम सबको मिलकर अपने इस ग्रह को पूरी तरह स्वस्थ बनाना है। ”
ग्लासगो, यूके में सीओपी 26 की पृष्ठभूमि में प्रधानमंत्री और बिल गेट्स की मुलाकात

प्रधानमंत्री श्री नरेन्द्र मोदी ने मंगलवार को जलवायु परिवर्तन पर संयुक्त राष्ट्र सम्मेलन की पृष्ठभूमि में माइक्रोसॉफ्ट के सह-संस्थापक बिल गेट्स से मुलाकात की। प्रधानमंत्री ने भारत में बिल एंड मेलिंडा गेट्स फाउंडेशन द्वारा किए जा रहे कार्यों की सराहना की। बिल गेट्स ने प्रधानमंत्री को मिशन इनोवेशन की प्रगति के बारे में जानकारी दी। उन्होंने मिशन इनोवेशन के तहत भारत में गतिविधियों को बढ़ाने के तरीकों पर चर्चा की। हरित हाइड्रोजन, विमानन ईंधन, बैटरी भंडारण और वैक्सीन अनुसंधान जैसे क्षेत्रों में भविष्य की संभावनाओं पर भी चर्चा की गई। एमजी/एएम/एएस
प्रधानमंत्री ने 15-18 वर्ष के किशोरों को टीका लगवाने पर बधाई दी

प्रधानमंत्री श्री नरेन्द्र मोदी ने भारत के 15-18 वर्ष के किशोरों को आज टीका लगवाने पर बधाई दी है। इस आयुवर्ग के बड़े बच्चों को आज से टीके लगने शुरू हुये हैं। प्रधानमंत्री ने इनके माता-पिता को भी बधाई दी। प्रधानमंत्री ने ट्वीट कियाः “आज हमने कोविड-19 के खिलाफ अपने किशोरों को सुरक्षित करने के लिये एक महत्त्वपूर्ण कदम उठाया है। टीका लगवाने वाले 15 से 18 वर्ष आयुवर्ग के मैं अपने सभी किशोर मित्रों को बधाई देता है। मैं उनके माता-पिता को भी बधाई देता हूं। मैं अन्य किशोरों से भी आग्रह करता हूं कि वे आने वाले दिनों में टीके लगवा लें!” प्रधानमंत्री ने इस बारे में केंद्रीय स्वास्थ्य और परिवार कल्याण मंत्री डॉ. मनसुख मंडाविया के ट्वीट को भी रिटवीट किया।
प्रधानमंत्री ने उत्तर प्रदेश में विभिन्न परियोजनाओं को शुरु किए जाने से संबंधित समारोहों में भाग लिया

प्रधानमंत्री श्री नरेन्द्र मोदी ने आज लखनऊ का दौरा किया। उन्होंने उत्तर प्रदेश में लगभग 60,000 करोड़ रुपये की कुल लागत के साथ 81 परियोजनाओं को शुरु किए जाने से संबंधित समारोहों में भाग लिया। ये परियोजनाएं राज्य में निवेश को आकर्षित करने एवं औद्योगिकीकरण को बढ़ावा देने के लिए फरवरी, 2018 में आयोजित उत्तर प्रदेश निवेशक सम्मेलन के कुछ ही महीनों के भीतर अस्तित्व में आ गई हैं। प्रधानमंत्री ने देश के कुछ भागों में हो रही भारी वर्षा का उल्लेख किया। उन्होंने कहा कि केंद्र सरकार स्थिति की निगरानी कर रही है और सभी प्रभावित लोगों को सहायता प्रदान करने के लिए राज्य सरकारों के साथ काम कर रही है। उन्होंने कहा कि एक देखभाल करने वाली सरकार के रूप में हमारा उद्वेश्य लोगों के जीवन से कठिनाईयों को दूर करना एवं जीवन की सुगमता में सुधार लाना है। उन्होंने कहा कि आज का कार्यक्रम उत्तर प्रदेश राज्य को रूपांतरित करने के प्रयासों का एक हिस्सा है। उन्होंने कहा कि जिस गति से ये परियोजनाएं पांच महीनों के भीतर आगे बढ़ी (प्रस्ताव से लेकर निर्माण कार्य आरंभ होने तक) हैं, वह असाधारण है। उन्होंने राज्य सरकार को इस उपलब्धि के लिए बधाई दी। उन्होंने कहा कि ये परियोजनाएं राज्य के विशिष्ट भागों तक सीमित नहीं हैं, बल्कि ये संतुलित विकास में सक्षम बनाएंगी। उन्होंने राज्य सरकार की कार्य संस्कृति की सराहना की। उन्होंने कहा कि राज्य में निवेश के बदले माहौल से रोजगार, व्यापार, अच्छी सड़कों, पर्याप्त बिजली आपूर्ति और एक बेहतर भविष्य के लिए अवसर खुल रहे हैं। उन्होंने कहा कि ये परियोजनाएं कई नए रोजगार अवसर उपलब्ध कराएंगे और समाज के विभिन्न वर्गों को लाभान्वित करेंगे। उन्होंने कहा कि डिजिटल इंडिया और मेक इन इंडिया जैसे प्रमुख कार्यक्रमों को इन परियोजनाओं से बहुत बढ़ावा मिलेगा। प्रधानमंत्री ने कहा कि आज पूरे ग्रामीण क्षेत्रों में तीन लाख कॉमन सर्विस सेंटर फैले हुए है जो प्रभावी एवं पारदर्शी सेवा प्रदायगी को सक्षम बनाने के जरिये ग्रामीण जीवन में बदलाव ला रहे हैं। प्रधानमंत्री ने कहा कि केंद्र सरकार सिलो को समाप्त कर रही है एवं सॉल्यूशंस तथा सिंक्रोनाइजेशन पर ध्यान केंद्रित कर रही है। उन्होंने कहा कि भारत विश्व का दूसरा सबसे बड़ा मोबाइल फोन निर्माता देश बन गया है और उत्तर प्रदेश इस विनिर्माण क्रांति का नेतृत्व कर रहा है। प्रधानमंत्री ने कहा कि बुनियादी ढांचा परियोजनाओं के पूरे हो जाने के बाद भारत में व्यवसाय करना और भी आसान हो जाएगा तथा लॉजिस्टिक्स पर आने वाली लागत में कमी आ जाएगी। उन्होंने उद्यमियों एवं व्यापारियों से डिजिटल लेनदेन की दिशा में आगे बढ़ने का आग्रह किया। प्रधानमंत्री ने देश में बिजली आपूर्ति में सुधार लाने के लिए उठाए गए कदमों को रेखांकित किया। उन्होंने कहा कि देश पारंपरिक ऊर्जा से हरित ऊर्जा की तरफ आगे बढ़ रहा है और उत्तर प्रदेश सौर ऊर्जा का एक हब बन जाएगा। उन्होंने कहा कि भारत का ऊर्जा घाटा 2013-14 के 4.2 प्रतिशत से घट कर आज एक प्रतिशत से भी कम रह गया है। प्रधानमंत्री ने कहा कि नया भारत का रोडमैप जन भागीदारी के जरिये अपने लोगों की आकांक्षाओं की पूर्ति करना है।
प्रधानमंत्री ने अहमदाबाद में अत्याधुनिक सरदार वल्लभ भाई पटेल आयुर्विज्ञान और अनुसंधान संस्थान का उद्घाटन किया, कहा- सरकार गरीबों की पक्षधर  और उसका फोकस स्वास्थ्य सुविधाओं के विस्तार पर है

प्रधानमंत्री श्री नरेन्द्र मोदी ने आज अहमदाबाद में अत्याधुनिक सरदार वल्लभ भाई पटेल आयुर्विज्ञान और अनुसंधान संस्थान का उद्घाटन किया। अहमदाबाद नगर निगम द्वारा निर्मित 78 मीटर ऊंचा, 1500 बिस्तरों वाला यह अस्पताल एयर एम्बुलेंस सहित सभी अत्याधुनिक सुविधाओं से सम्पन्न है। प्रधानमंत्री ने अस्पताल की सुविधाओं की समीक्षा की। उन्होंने इस प्रकार का विश्वस्तरीय अस्पताल बनाने के लिए अहमदाबाद नगर निगम के प्रयासों की सराहना की। उन्होंने कहा, ‘अहमदाबाद में सरदार वल्लभ भाई पटेल आयुर्विज्ञान और अनुसंधान संस्थान अस्पताल देश के अन्य सरकारी अस्पतालों के लिए आदर्श साबित होगा।’ 750 करोड़ रुपये की लागत से निर्मित 17 मंजिलों वाला यह अस्पताल किफायती दामों पर विश्वस्तरीय सेवाएं प्रदान करेगा और यह आयुष्मान भारत से सम्बद्ध है। इस अवसर पर उपस्थित जनसमुदाय को संबोधित करते हुए प्रधानमंत्री ने कहा, ‘आयुष्मान भारत के कारण छोटे-छोटे कस्बों तक में नए अस्पतालों की मांग बढ़ रही है। नए अस्पताल तेजी से खुल रहे हैं, डॉक्टरों और अर्द्ध चिकित्साकर्मियों की मांग बढ़ रही है, इस कारण स्वास्थ्य सेवा क्षेत्र में युवाओँ के लिए रोजगार के अनेक अवसरों का सृजन हो रहा है।’ प्रधानमंत्री ने कहा कि देश में पिछले चार वर्षों में स्वास्थ्य सुविधाओं और चिकित्सा शिक्षा के क्षेत्र में काफी विस्तार हुआ है, जिससे नागरिकों की स्वास्थ्य सेवाओँ संबंधी जरूरतों को पूरा करने में काफी मदद मिलेगी। सरकार के लिए गरीबों की चिंता और उन्हें दूर करने की जरूरत सबसे बढ़कर है। प्रधानमंत्री ने कहा, ‘सरकार गरीबों की पक्षधर है और सरकार की गरीबों के प्रति प्राथमिकता स्वास्थ्य सेवाओं के विस्तार तथा प्रधानमंत्री जन औषधि योजना के अंतर्गत कम मूल्यों पर जैनरिक दवाओं के प्रावधान में प्रतिबिम्बित हुई है। देशभर में लगभग 5000 प्रधानमंत्री जन औषधि केन्द्र खोले गए हैं।’ प्रधानमंत्री ने कहा कि उनकी सरकार सभी के लिए अवसरों की समानता के प्रति संकल्पबद्ध है और सामान्य वर्ग के गरीबों के लिए 10 प्रतिशत आरक्षण इसी दिशा में उठाया गया एक कदम है। इस उद्देश्य के लिए शैक्षिक संस्थानों में सीटों की संख्या 10 प्रतिशत तक बढ़ाई जा रही है। उन्होंने सरकारी नौकरियों और शैक्षिक संस्थानों में सामान्य वर्ग के गरीबों को 10 प्रतिशत आरक्षण देने का फैसला लागू करने वाला पहला राज्य बनने के लिए गुजरात सरकार की प्रशंसा की। प्रधानमंत्री ने कहा कि नए साल में उनकी यह पहली गुजरात यात्रा है। उन्होंने कहा कि जब त्यौहारों का मौसम हों, तो अहमदाबाद की जनता को इतना बड़ा अस्पताल समर्पित करने का इससे बेहतर मौका भला कौन सा हो सकता है। उन्होंने कहा कि देश में बहुत कम नगर निगम ऐसी विश्वस्तरीय स्वास्थ्य सुविधा के साथ सामने आए हैं। प्रधानमंत्री ने अहमदाबाद के महापौर के रूप में सरदार पटेल की भूमिका की सराहना की, जिन्होंने शहर में स्वास्थ्य, स्वच्छता और साफ-सफाई के अपने अभियान के साथ एक मिसाल कायम की। प्रधानमंत्री ने अपना संबोधन समाप्त करते हुए कहा कि वह सबके लिए सामान अवसर और सबके विकास के लिए अपनी प्रतिबद्धता की दिशा में काम कर रहे हैं। उन्होंने कहा- सबका साथ, सबका विकास- भारत की सफलता की राह है।
चीन के सोशल मीडिया प्लेटफॉर्म वीबो पर प्रधानमंत्री का संदेश

चीन के राष्ट्रीय दिवस के अवसर पर चीनी लोगों को मेरी शुभकामनाएं। हमारे संबंध सदियों पुराने हैं जिसमें आध्यात्म, शिक्षा, कला, व्यापार और एक-दूसरे की सभ्यता के लिए सम्मान एवं साझा समृद्धि शामिल हैं। जैसा मैंने पहले कहा है कि हमारे दोनों देश कई मायनों में समान आकांक्षाओं, चुनौतियों और अवसरों को प्रतिबिंबित करते हैं और वे एक-दूसरे की सफलताओं से प्रेरित हो सकते हैं। ऐसे समय में जब दुनिया की नजर एशिया पर टिकी हुई है, भारत और चीन की प्रगति एवं समृद्धि और हमारे करीबी सहयोग से एशिया के लिए शांतिपूर्ण एवं स्थिर भविष्य सुनिश्चित हो सकता है। मेरी, राष्ट्रपति शी और प्रधानमंत्री ली की यही साझा दृष्टि है। हाल के दिनों में हमने विभिन्न क्षेत्रों में अपने संबंधों को मजबूत किया है और आपसी विश्वास एवं भरोसे को मजबूत बनाने और लोगों के बीच संबंधों के विस्तार पर जोर दिया है। और हम इसी दिशा में अपनी कोशिश जारी रखेंगे।
प्रधानमंत्री कल लालकिले के प्राचीर से राष्‍ट्र को संबोधति करेंगे

पूरा देश स्‍वतंत्रता दिवस समारोहों के लिए तैयार अपना गौरवशाली देश कल 70वां स्‍वतंत्रता दिवस मनाएगा। इस अवसर पर प्रधानमंत्री श्री नरेन्‍द्र मोदी 15 अगस्‍त को लगभग 7:30 बजे प्रात: लालकिले के प्राचीर से राष्‍ट्र को संबोधित करेंगे। स्‍वतंत्रता दिवस के सिलसिले में कई कार्यक्रम आयोजित किए जा रहे हैं, जबकि इस दिन कई प्रकार की गतिविधियां होंगी, ताकि लोगों के बीच देशभक्ति का उत्‍साह पैदा किया जा सके। प्रधानमंत्री श्री नरेन्‍द्र मोदी ने मध्‍य प्रदेश में स्‍वतंत्रता सेनानी चन्‍द्रशेखर आजाद के जन्‍म स्‍थान से 9 अगस्‍त को तिरंगा यात्रा को झंडी दिखाकर रवाना किया था। तिरंगे झंडे के साथ इस यात्रा का लक्ष्‍य समाज के सभी हिस्‍से के लोगों के बीच देशभक्ति का जोश जाग्रत करना है। तिरंगा यात्रा 23 अगस्‍त तक आयोजित की जाएगी, जिसमें 75 मंत्री स्‍वतंत्रता आन्‍दोलन से जुड़े 150 स्‍थानों का दौरा करेंगे। सात महिला मंत्री सैनिकों को राखी बांधने के लिए देश की सीमाओं पर जाएंगी। संस्‍कृति मंत्रालय की ओर से नई दिल्‍ली में राजपथ के लॉन पर एक सप्‍ताह तक चलने वाले भारत पर्व का आयोजन किया जा रहा है। इसका उद्देश्‍य देशभक्ति का भाव उत्‍पन्‍न करना, देश की समृद्ध सांस्‍कृतिक विविधता को बढ़ावा देना और आम लोगों की व्‍यापक भागीदारी सुनिश्चित करना है। रक्षा मंत्री श्री मनोहर पर्रिकर ने सूचना और प्रसारण मंत्री श्री वेंकैया नायडू तथा संस्‍कृति और पर्यटन मंत्री श्री महेश शर्मा की उपस्थिति में 12 अगस्‍त को राजपथ के लॉन में भारत पर्व का शुभारंभ किया था। यह कार्यक्रम जनता के लिए खुला है और इसमें प्रवेश नि:शुल्‍क है। सशस्‍त्र बलों के बैंडों की प्रस्‍तुतियां, 50 स्‍टॉलों से युक्‍त अनेक प्रकार की पाकशैली वाले फूड कोर्ट, हस्‍तकला मेला, विभिन्‍न राज्‍यों, क्षेत्रीय संघों/ संगठनों/ सांस्‍कृतिक और सामाजिक संगठनों आदि से मूल विषय आधारित 17 पैवेलियन और सांस्‍कृतिक प्रस्‍तुतियां इस आयोजन की मुख्‍य विशेषताओं में शामिल हैं। सूचना और प्रसारण मंत्रालय ने ‘‘आजादी 70 साल – याद करो कुर्बानी’’ नामक एक फोटो प्रदर्शनी आयोजित की है। स्‍वतंत्रता दिवस समारोहों को जनता का त्‍यौहार बनाने के उद्देश्‍य से देशभर में कई बेजोड़ पहलें शुरू की गई हैं। नई दिल्‍ली स्थित सीरी फोर्ट सभागार में 12 अगस्‍त से एक सप्‍ताह तक चलने वाला ‘’स्‍वतंत्रता दिवस फिल्‍म उत्‍सव’’ जारी है। इसी दिन स्‍वतंत्रता उत्‍सव मूलविषय पर आधारित गीत ‘’तिरंगा यात्रा’’ शुरू की गई है। पहली बार रवीन्‍द्रनाथ टैगोर, बंकिम चंद्र चटर्जी, मुहम्‍मद इकबाल, कवि प्रदीप, शकील बदायूनी, नौशाद, पीताम्‍बर दास और अन्‍य जैसे देशभक्ति गीतों के रचयिता की जीवनी के साथ-साथ आचार्य अत्रेय द्वारा तेलुगू में भारतमाताकु जेय जेजेलू (1972) जैसे क्षेत्रीय भाषाओं के गीतों के साथ संगीत से पहले संक्षिप्‍त परिचय प्रसारित किया जा रहा है। पहली बार स्‍वतंत्रता समारोह पर आधारित एक वेबपेज शुरू किया गया है, जिसमें अभिलेख आधारित तस्‍वीर, दृश्‍य और श्रव्‍य सामग्रियों, सोशल मीडिया लिंक चुनिंदा बहादुरों पर आधारित तथ्‍य और ग्राफिक, प्रेस विज्ञप्तियां तथा विशेषलेखों के अलावा प्रधामनंत्री के भाषण रखे गए हैं। सरकार द्वारा आयोजित गतिविधियों के बारे में व्‍यापक जागरूकता पैदा करने के उद्देश्‍य से ट्वीटर और फेसबुक जैसे सोशल मीडिया के मंचों तथा अन्‍य मंचों का व्‍यापक इस्‍तेमाल किया जा रहा है।